b'\n_START_ARTICLE_\nMinu Leninid\n_START_SECTION_\nSisu\n_START_PARAGRAPH_\nNoor Eesti poliitik Aleksander Kesk\xc3\xbcla (n\xc3\xa4itleja \xc3\x9cllar Saarem\xc3\xa4e) on 1908. aastal p\xc3\xb5genenud tollase Tsaari-Venemaa osast Eestist \xc5\xa0veitsi. Ta tunneb suurt muret Vene impeeriumis toimuva rahvusliku r\xc3\xb5humise p\xc3\xa4rast. Neid vaateid jagab ka Vladimir Lenin (n\xc3\xa4itleja Viktor Suhhorukov), kes nimetab Tsaari-Venemaad "rahvaste vanglaks". _NEWLINE_Kesk\xc3\xbcla sooritab Berni \xc3\x9clikoolis oma viimased eksamid. Kui puhkeb Esimene maailmas\xc3\xb5da, n\xc3\xa4eb Kesk\xc3\xbcla selles oma ajaloolist v\xc3\xb5imalust ja plaanib Leninit kasutada revolutsiooni algatamiseks Venemaal. Ta loob lausa maniakaalselt suurejoonelised plaanid Venemaa h\xc3\xa4vitamiseks ja Vene impeeriumi varemetele Suur-Eesti (Gross-Estland) impeeriumi ehitamiseks. Impeerium koosneks k\xc3\xb5igist endistest soome-ugri aladest, sealhulgas Peterburist. Alguses tegutseb ta vahendajana Lenini ja Saksa valitsuse vahel, plaanides kasutada Saksa raha revolutsiooni algatamiseks Venemaal. Kesk\xc3\xbcla ja Saksa v\xc3\xa4lisministeerium s\xc3\xb5lmivad kokkuleppe Lenini rahaliseks toetamiseks. Raha kasutatakse kommunistliku partei lendlehtede, bro\xc5\xa1\xc3\xbc\xc3\xbcride ja raamatute avaldamiseks. _NEWLINE_Sakslased m\xc3\xa4\xc3\xa4ravad kogu operatsiooni koordineerima superspioon M\xc3\xbclleri (n\xc3\xa4itleja Andrus Vaarik). Kesk\xc3\xbcla ja M\xc3\xbcller koolitavad viis meest Lenini teisikuteks, et nad saaksid ta vajadusel v\xc3\xa4lja vahetada.\n_START_SECTION_\nAjalooline t\xc3\xa4psus\n_START_PARAGRAPH_\nAutorid ise (stsenaariumi kirjutas Toomas Kall, ideed arendasid edasi Hardi Volmer ja Ott Sandrak) on seda filmi nimetanud pseudoajalooliseks. Sellele vaatamata sisaldab film mitmeid ajaloolisi fakte. Saksa saadik \xc5\xa0veitsis, vabah\xc3\xa4rra Gisbert von Romberg (n\xc3\xa4itleja Linnar Priim\xc3\xa4gi) teavitas t\xc3\xb5esti 1914. aasta s\xc3\xbcgisel oma valitsust "\xc3\xbchest eestlasest, Alexander Kesk\xc3\xbclast, kes tegi ettepaneku kasutada Leninit meie plaanides Venemaa vastu". Saksa luure uuris Kesk\xc3\xbcla minevikku ja leidis, et tal oli t\xc3\xb5esti ligip\xc3\xa4\xc3\xa4s bol\xc5\xa1evike siseringile ja Leninile endale (nagu ka filmis). Veelgi enam, Kesk\xc3\xbclal oli kogemusi m\xc3\xa4ssude korraldamises Venemaal ja ta oli selleks v\xc3\xa4lisabi kasutanud. Ta oli saanud rahalisi vahendeid Jaapani spioonilt Motohirto Akashilt ja korraldanud 1905. aastal m\xc3\xa4sse Tallinnas, Riias ja Tartus. _NEWLINE_Sakslaste esmareaktsioon oli skeptiline. V\xc3\xa4lisministeeriumi eksperdid pidasid bol\xc5\xa1evikke liiga marginaalseks j\xc3\xb5uks, et Venemaa reaalseid olusid m\xc3\xb5jutada (nagu ka filmis). Olud muutusid peagi ja 1914. aasta detsembris sai Kesk\xc3\xbcla sakslastelt 10 000 marka bol\xc5\xa1evike toetamiseks. _NEWLINE_Kuigi Kesk\xc3\xbcla informeeris Saksamaa valitsust Leninist, toimus suur osa revolutsiooni ettevalmistamisest tegelikult juudi \xc3\xa4rimehe ja poliitiku Alexander Parvusi juhtimisel, kelle k\xc3\xa4sutuses oli juba miljoneid marku Saksa raha. Filmis Parvust isegi ei mainita ja Kesk\xc3\xbcla kujutatakse keskse tegelasena. Lenini teisikud ja kool nende \xc3\xb5petamiseks on samuti v\xc3\xa4ljam\xc3\xb5eldised.\n_START_SECTION_\nVastuv\xc3\xb5tt\n_START_PARAGRAPH_\nFilm ei olnud majanduslikult kuigi edukas, kuid seda n\xc3\xa4idati mitmel festivalil \xc3\xbcle Euroopa ja see sai kriitikutelt positiivset tagasisidet.'